**Шта је бесплатна правна помоћ?**

Бесплатна правна помоћ је правна помоћ коју грађани остварују без накнаде сагласно одредбама Закона о бесплатној правној помоћи („Сл. гласник РС“, број 87/2018), уколико нисте остварили право на бесплатну правну помоћ по неком другом закону.

Бесплатна правна помоћ остварује се путем бесплатне правне помоћи у ужем смислу и бесплатне правне подршке.

Бесплатна правна помоћ у ужем смислу састоји се од пружања правних савета, састављања поднесака, заступања и одбране.

За пружање бесплатне правне помоћи која обухвата састављање поднесака (тужбе, молбе, захтеви, приговори, представке и др), као и заступање, пре пружања правне помоћи доноси се решење о одобравању бесплатне правне помоћи, уколико тражилац испуњава услове.

Бесплатна правна подршка састоји се од пружања опште правне информације, попуњавања формулара, састављања јавнобележничке исправе и посредовања у решавању спорова.

**Коме може да се пружи бесплатна правна помоћ?/Ко може да поднесе захтев за бесплатну правну помоћ?**

1. Бесплатна правна помоћ може да се пружи држављанину Републике Србије, лицу без држављанства, страном држављанину са сталним настањењем у Републици Србији и другом лицу које има право на бесплатну правну помоћ према другом закону или потврђеном међународном уговору, ако:
2. испуњава услове да буде корисник права на новчану социјалну помоћ сагласно закону којим се уређује социјална заштита или корисник права на дечији додатак сагласно закону којим се уређује финансијска подршка породици са децом, као и члановима његове породице односно заједничког домаћинства, чији је круг одређен овим законима;
3. не испуњава услове да буде корисник права на новчану социјалну помоћ или на дечији додатак, али би због плаћања правне помоћи из сопствених прихода у конкретној правној ствари испунило услове да постане корисник права на новчану социјалну помоћ или на дечији додатак.

Чланом породице, односно заједничког домаћинства не сматра се лице против којег тражилац бесплатне правне помоћи покреће поступак заштите од насиља у породици или други поступак заштите. Приходи и имовина лица против којег се покреће поступак заштите не утичу на право тражиоца да оствари право на бесплатну правну помоћ, ако он испуњава услове прописане.

1. Држављанину Републике Србије, лицу без држављанства, страном држављанину са сталним настањењем у Републици Србији и другом лицу које има право на бесплатну правну помоћ према другом закону или потврђеном међународном уговору бесплатна правна помоћ може да се пружи и ако је реч о:
2. детету о чијем се праву, обавези или интересу заснованом на закону одлучује у поступку пред судом, другим државним органом односно органом јавне власти;
3. лицу према коме се извршава мера безбедности обавезног психијатријског лечења и чувања у здравственој установи или заштитна мера обавезног психијатријског лечења;
4. лицу према коме се води поступак делимичног или потпуног лишења или враћања пословне способности;
5. лицу које остварује правну заштиту од насиља у породици;
6. лицу које остварује правну заштиту од тортуре, нечовечног или понижавајућег поступања или кажњавања или трговине људима;
7. лицу које тражи азил у Републици Србији;
8. избеглици, лицу под супсидијарном заштитом или интерно расељеном лицу;
9. особи са инвалидитетом;
10. детету које је заштићено услугом смештаја у систему социјалне заштите;
11. деци и младима којима је престала услуга социјалног смештаја до навршене 26 године живота;
12. одраслим и старим лицима која су без сопственог пристанка смештена у установу социјалне заштите;
13. лицу које остварује право на утврђивање времена и места рођења сагласно закону којим се уређује ванпарнични поступак;
14. лицу које је погођено поступком принудног исељења и пресељења у складу са законом којим се уређује становање.

Бесплатна правна помоћ наведеним групама лица из тачке II, одобрава се, без обзира на имовинско стање.

**III** Општа правна информација, попуњавање формулара, могу се пружати и лицима која не испуњавају услове одређене Законом о бесплатној правној помоћи (члан 4).

Бесплатна правна помоћ коју пружају адвокати, изузев правног савета, као и састављање јавнобележничке исправе и посредовање у решавању спорова пружају се само тражиоцима којима се то одобри.

**Када није дозвољено пружање бесплатне правне помоћи?**

Пружање бесплатне правне помоћи, иако лице испуњава услове за пружање бесплатне правне помоћи није дозвољено у:

1. привредним споровима;
2. поступку регистрације правних лица;
3. поступку накнаде штете за повреду части и угледа;
4. поступку пред прекршајним судом, ако за прекршај није запрећена казна затвора;
5. поступку у коме би вредност спора била у очигледној и значајној несразмери с трошковима поступка;
6. поступку у коме је очигледно да тражилац бесплатне правне помоћи нема изгледа на успех, посебно ако се његова очекивања не заснивају на чињеницама и доказима које је предочио или су она супротна позитивним прописима, јавном поретку и добрим обичајима;
7. случају да постоји очигледан покушај да се злоупотреби право на бесплатну правну помоћ или неко друго право.

**Где се подноси захтев за одобравање бесплатне правне помоћи?**

Захтев се подноси писмено, попуњавањем обрасца за бесплатну правну помоћ, предајом путем поште, непосредно на шалтеру писарнице Управе градске општине Стари град, Македонска 42, Београд, усмено на записник пред службеником Управе градске општине или електронским путем, у складу са законом.

Захтев се може поднети и преко законског заступника, пуномоћника или лица које подносилац захтева одреди, с тим што се уз захтев прилаже и доказ о вршењу права законског заступања, односно пуномоћје.

Захтев се подноси на обрасцу који је објављен на званичној интернет презентацији Градске општине Стари град.

На захтев за одобравање бесплатне правне помоћи не плаћа се такса.

Захтев за одобравање бесплатне правне помоћи садржи:

* лично име, пребивалиште или боравиште подносиоца захтева и број телефона ако постоји;
* опис проблема због кога се тражи бесплатна правна помоћ и документа о описаном проблему, ако подносилац захтева њима располаже;
* подносилац захтева уз захтев може поднети исправу, правноснажну одлуку државног органа или други документ којим се доказује да тражилац бесплатне правне помоћи испуњава услове за остваривање права на бесплатну правну помоћ.

Услуге давања усмених, бесплатних правних савета пружају се грађанима на основу усменог, личног захтева, од понедељка до четвртка, у периоду од 11.00 до 13.00 сати.

**Која документа је потребно доставити приликом подношења захтева за одобравање бесплатне правне помоћи?**

Да би остварили право на бесплатну правну помоћ (по потреби и заступање од стране адвоката са листе Адвокатске коморе Србије) у складу са Законом о бесплатној правној помоћи, грађани прилажу документ којим се потврђује статус и то:

* за кориснике новчане социјалне помоћи или права на дечији додатак потребно је навести, односно доставити решење Центра за социјални рад којим се додељује социјална помоћ или решење надлежног органа Града којим се додељује право на дечији додатак;
* уколико нисте корисник социјалне помоћи или дечијег додатка, али испуњавате услове да будете, а нисте користили ово право, или ако сматрате да би плаћањем правне помоћи запали у тешку финансијску ситуацију због које бисте могли да постанете корисник социјалне помоћи или дечијег додатка потребно је да поднесете друге доказе о вашем имовном стању.

Ови докази обухватају:

1. податке о приходима – уколико их имате, а уколико их немате, односно за незапослена лица потребно је доставити уверење Националне службе за запошљавање или уверење (потврду) РФ ПИО; за запослене, који примају минималну зараду потребно је доставити потврду послодавца о примањима; за пензионере са најнижом пензијом потребно је доставити последњи чек од пензије;
2. податке о члановима породице које сте дужни да издржавате – ово се односи на чланове породице који живе у породичном домаћинству, као и на чланове породице који не живе у породичном домаћинству, али постоји утврђена обавеза издржавања (наводе се у захтеву);
3. податке о непокретној имовини – уколико лице које тражи бесплатну правну помоћ или члан породичног домаћинства поседују некретнину (наводе се у захтеву);
4. податке о возилима (наводе се у захтеву);
5. податке о осталој имовини – осталу имовину чине хартије од вредности – акције, удели у привредним друштвима који су уписани као оснивачки капитал или новац у банци (наводе се у захтеву).

**Ко одлучује о захтеву за одобравање бесплатне правне помоћи?**

О захтеву за одобравање бесплатне правне помоћи одлучује службеник који је прошао обуку Министарства правде и који има дозволу за то.

**Који је начин поступања по захтеву за одобравање бесплатне правне помоћи?**

Бесплатна правна помоћ примењује се на кориснике бесплатне правне помоћи који право на бесплатну правну помоћ нису остварили према другим законима.

Орган управе утврђује да ли подносилац захтева испуњава услове за пружање бесплатне правне помоћи (члан 4. Закона), увидом у евиденције којима сам располаже или у документацију која је поднета уз захтев или накнадно достављена.

Орган управе је дужан да по службеној дужности, у складу са законом, начини увид у податке о чињеницама неопходним за одлучивање о којима се води службена евиденција, да их прибавља и обрађује, уколико је тражилац потписао изјаву да орган провери податке по службеној дужности.

Орган управе доноси решење о захтеву у року од осам дана од дана пријема захтева, а ако је затражио допунску документацију од подносиоца захтева, у року од осам дана од дана када му је она достављена.

Ако постоји опасност од настанка ненадокнадиве штете по подносиоца захтева или ако би истекао рок у коме он има право на предузимање радње у поступку, орган управе је дужан да донесе решење о захтеву у року од три дана након његовог пријема.

Ако орган управе не донесе решење у року од осам односно три дана од дана пријема захтева, односно достављања допунске документације, сматра се да је захтев одбијен.

Орган управе који тражи од подносиоца захтева допунску документацију дужан је да одреди рок за њено достављање који не може бити краћи од осам дана, чијим истеком се сматра да је подносилац одустао од захтева, ако није доставио тражену документацију.

Ако је захтев основан, орган управе решењем одобрава бесплатну правну помоћ.

Орган управе у изреци решења упућује подносиоца захтева на пружаоца који је уписан у регистар Министартсва правде.

Орган управе одбија захтев за одобравање бесплатне правне помоћи ако нису испуњени овим законом одређени услови за пружање бесплатне правне помоћи, ако у конкретној правној ствари бесплатна правна помоћ није дозвољена или ако подносилац захтева условљава пружање бесплатне правне помоћи крајњим исходом или успехом у поступку.

Против решења о одбијању захтева може се поднети жалба Министарству правде Републике Србије, у року од осам дана од дана пријема решења, односно у року од осам односно три дана од истека рока после кога се сматра да је захтев одбијен.

Решење о жалби је коначно у управном поступку.

Уколико се било шта од личних прилика или података који су наведени у захтеву за бесплатну правну помоћ промени, корисник је дужан да у року од 15 дана да ово пријави градској општини.

Ова обавеза постоји од дана када је поднет захтев па све до краја поступка, уколико је захтев одобрен, док градска општина не обрачуна накнаду за адвоката уколико је додељен.

Ово се пре свега односи на чињенице као што су накнадно запослење које се догодило након што је предат захтев за бесплатну правну помоћ, исплата отпремнине, наслеђе, поклон, било које стицање прихода или имовине које може утицати на одлучивање о томе да ли испуњавате услове за бесплатну правну помоћ.

**Када пружалац није дужан да пружи бесплатну правну помоћ кориснику?**

Пружалац није дужан да пружи бесплатну правну помоћ кориснику:

* који условљава пружање бесплатне правне помоћи крајњим исходом или успехом у поступку;
* који се према пружаоцу не понаша у границама закона;
* ако постоји сукоб интереса између корисника и пружаоца или лица које ради на пружању бесплатне правне помоћи код пружаоца, сагласно закону којим се уређује спречавање сукоба интереса;
* ако је бесплатна правна помоћ одобрена супротно овом закону.